## Pravilnik o uvjetima i načinu ostvarivanja prava iz obveznog zdravstvenog osiguranja za bolničko liječenje medicinskom rehabilitacijom

### NN 26/1996 (3.4.1996.), Pravilnik o uvjetima i načinu ostvarivanja prava iz obveznog zdravstvenog osiguranja za bolničko liječenje medicinskom rehabilitacijom

# HRVATSKI ZAVOD ZA ZDRAVSTVENO OSIGURANJE

Na osnovi odredbi članka 17. Zakona o zdravstvenom osiguranju
(»Narodne novine« broj 75/93), članka 14. Statuta
Hrvatskog zavoda za zdravstveno osiguranje (»Narodne novine«
broj 1/94) i članka 31. Pravilnika o uvjetima i načinu
ostvarivanja prava na zdravstvenu zaštitu (»Narodne
novine« broj 2/96) Upravno vijeće Hrvatskog zavoda
za zdravstveno osiguranje na 20. sjednici održanoj dana 26.
ožujka 1996. godine, donijelo je

## PRAVILNIK

### O UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA ZA BOLNIČKO LIJEČENJE MEDICINSKOM REHABILITACIJOM

I. OPĆE ODREDBE

Članak 1.

Ovim Pravilnikom utvrđuju se bolesti, bolesna stanja i posljedice
ozljeda na osnovi kojih osigurana osoba Hrvatskog zavoda za zdravstveno
osiguranje (u daljnjem tekstu: Zavod), ostvaruje pravo na bolničko
liječenje medicinskom rehabilitacijom, te uvjeti i način
ostvarivanja tog prava.

Članak 2.

Osigurana osoba Zavoda (u daljnjem tekstu: osigurana osoba) ostvaruje
pravo na bolničko liječenje medicinskom rehabilitacijom
(u daljnjem tekstu: bolnička medicinska rehabilitacija)
na osnovi bolesti, bolesnih stanja i posljedica ozljeda navedenih
u Popisu bolesti, bolesnih stanja i posljedica ozljeda za odobravanje
bolničke medicinske rehabilitacije (u daljnjem tekstu:
Popis).

Popis iz stavke 1. ovog članka sadrži:

- šifru bolesti, bolesnih stanja i posljedica ozljeda prema
Međunarodnoj klasifikaciji bolesti i srodnih zdravstvenih
problema (u daljnjem tekstu: MKB),

- dijagnozu bolesti, bolesnih stanja i ozljeda,

- odgovarajuću specijalnost doktora koji predlaže bolničku
medicinsku rehabilitaciju,

- medicinsku dokumentaciju (prethodne dijagnostičke i terapijske
postupke),

- uvjete odobravanja bolničke medicinske rehabilitacije.

Popis iz stavke 1. ovog članka je sastavni dio ovog Pravilnika.

Članak 3.

Bolničku medicinsku rehabilitaciju osigurana osoba ostvaruje,
u pravilu, u najbližoj ugovornoj specijalnoj bolnici za medicinsku
rehabilitaciju koja je osposobljena za provođenje tražene
zdravstvene zaštite, kada je takvo liječenje medicinski
opravdano, sukladno odredbama ovog Pravilnika i drugih općih
akata Zavoda.

II. UVJETI I NAČIN OSTVARIVANJA PRAVA NA BOLNIČKU
MEDICINSKU REHABILITACIJU

Članak 4.

Osigurana osoba ostvaruje pravo na bolničku medicinsku
rehabilitaciju, ako kod bolesti, bolesnih stanja i posljedica
ozljeda navedenih u Popisu postoji još jedan od sljedećih
uvjeta:

- funkcionalno oštećenje određenog stupnja,

- nemogućnost i neprimjerenost provođenja ambulantne
rehabilitacije u specijalističko-konzilijarnoj zdravstvenoj
zaštiti.

Članak 5.

Osigurana osoba koja ispunjava uvjete iz članka 4. ovog
Pravilnika i kod koje ne postoje kontraindikacije navedene u članku
13. ovog Pravilnika, može ostvariti pravo za bolničku
medicinsku rehabilitaciju.

Bolnička medicinska rehabilitacija provodi se u specijalnim
bolnicama za medicinsku rehabilitaciju i to kao početna,
odnosno održavajuća bolnička medicinska rehabilitacija.

Članak 6.

Prijedlog za početnu bolničku medicinsku rehabilitaciju
daje odjelni doktor specijalist odgovarajuće specijalnosti,
bolnice za liječenje akutnih bolesti, u kojoj se osigurana
osoba liječi, kada je potreban premještaj u specijalnu
bolnicu za medicinsku rehabilitaciju.

Prijedlog za održavajuću medicinsku rehabilitaciju
daje izabrani doktor primarne zdravstvene zaštite na osnovi
mišljenja i nalaza doktora specijalista odgovarajuće
specijalnosti, sukladno ovom pravilniku i drugim općim aktima
Zavoda.

Članak 7.

Prijedlog za bolničku medicinsku rehabilitaciju iz članka
6. stavke 1. i 2. ovog Pravilnika sadržava odgovarajuću
medicinsku dokumentaciju iz Popisa, obrazloženje prijedloga
rehabilitacije i naznaku zdravstvene ustanove u koju se osiguranu
osobu upućuje.

Članak 8.

Kada se kod ocjene funkcionalnog statusa koristi Barthelov indeks,
za davanje prijedloga iz članka 7. ovog Pravilnika njegova
vrijednost mora biti manja od 80 kako bi osigurana osoba ostvarila
pravo na bolničku medicinsku rehabilitaciju.

Članak 9.

Suglasnost za početnu bolničku medicinsku rehabilitaciju
daje kontrolor Zavoda prema sjedištu zdravstvene ustanove
iz koje se osiguranu osobu premješta.

Suglasnost za održavajuću bolničku medicinsku
rehabilitaciju daje kontrolor Zavoda prema sjedištu ordinacije
izabranog doktora primarne zdravstvene zaštite.

Izabrani doktor primarne zdravstvene zaštite obvezan je uz
prijedlog za održavajuću bolničku rehabilitaciju
upoznati kontrolora Zavoda s cjelokupnom medicinskom dokumentacijom
i s drugim bolestima od kojih osigurana osoba boluje.

Članak 10.

Kontrolor Zavoda može osiguranoj osobi uskratiti suglasnost
za bolničku medicinsku rehabilitaciju kada ocijeni da ne
postoji medicinska opravdanost ili postoje kontraindikacije za
njeno provođenje.

Članak 11.

Za provođenje održavajuće bolničke medicinske
rehabilitacije izabrani doktor primarne zdravstvene zaštite,
nakon dobivene suglasnosti kontrolora Zavoda, daje osiguranoj
osobi uputnicu za bolničko liječenje, te prilaže
svu potrebnu medicinsku dokumentaciju.

Članak 12.

Suglasnost za produženje bolničke medicinske rehabilitacije
daje na prijedlog odjelnog doktora specijalista odgovarajuće
specijalnosti kontrolor područnog ureda Zavoda prema sjedištu
specijalne bolnice za medicinsku rehabilitaciju.

Članak 13.

Osigurana osoba, koja ispunjava uvjete propisane člankom
4. ovog Pravilnika ne može ostvariti pravo na bolničku
medicinsku rehabilitaciju, dok postoje sljedeće kontraindikacije:

a) febrilna stanja, akutne zarazne bolesti, teški psihički
poremećaji te patološka trudnoća;

b) imobilizacija kod koje nije moguće provoditi rehabilitacijsko
liječenje,

c) komplicirani tijek koronarne bolesti, kardijalna dekompenzacija,
ne podnošenje ergometrijskog opterećenja od 50 W tj.
300 Kpm, odnosno 2.0 METT-a, teški poremećaj srčanog
ritma, ehografski utvrđeno povećanje kavuma lijeve klijetke
preko 6 cm, te kardiovaskularne aneurizme.

d) teška oštećenja jetre i bubrega,

e) zloćudne bolesti u stanjima egzacerbacije i dekompenzacije

Članak 14.

Na prijedlog izabranog doktora primarne zdravstvene zaštite,
a na osnovi mišljenja doktora specijalista, kontrolor područnog
ureda Zavoda, može iznimno odobriti osobi, određenoj
za pratitelja djeteta do navršene treće godine života,
boravak u specijalnoj bolnici za medicinsku rehabilitaciju, uz
uvjet da se primjenjuje točno određen i utvrđen
program »mama-dijete« za izobrazbu pratitelja (roditelja),
te kada postoji potreba dojenja djeteta.

III. VRSTE I TRAJANJE BOLNIČKE MEDICINSKE REHABILITACIJE

Članak 15.

Početnu bolničku medicinsku rehabilitaciju provodi
se u specijalnim bolnicama za medicinsku rehabilitaciju, nakon
liječenja u bolnicama za liječenje akutnih bolesti.

Početna bolnička medicinska rehabilitacija traje
u pravilu 3 tjedna, a provodi se svakodnevno, tijekom cijelog
tjedna prema utvrđenom programu.

Iznimno, rehabilitaciju se može provoditi i dulje prema prijedlogu
doktora specijalista u specijalnoj bolnici za medicinsku rehabilitaciju,
a uz suglasnost kontrolora Zavoda.

Članak 16.

Održavajuću bolničku medicinsku rehabilitaciju
kod kroničnih bolesti i stanja, provodi se u svrhu sprečavanja
pogoršanja, te očuvanja kvalitete života, u prosječnom
trajanju do 3 tjedna.

Osigurana osoba može samo jedanput u istoj kalendarskoj godini
ostvariti pravo na održavajuću bolničku medicinsku
rehabilitaciju zbog iste bolesti.

Članak 17.

Kada se u specijalnim bolnicama za medicinsku rehabilitaciju provodi
program »mama-dijete«, on traje u pravilu 10 dana četiri
puta godišnje.

Članak 18.

Bolnička medicinska rehabilitacija kod dijagnoze »coma
cerebri vigile« traje u pravilu do 6 mjeseci, a i dulje,
prema prijedlogu odjelnog doktora i uz suglasnost mjerodavne liječničke
komisije Zavoda, prema sjedištu specijalne bolnice za medicinsku
rehabilitaciju.

Članak 19.

Kod dugotrajne medicinske rehabilitacije djece u specijalnim zdravstvenim
ustanovama gdje se uz rehabilitaciju provodi i redovito osmogodišnje
školovanje, kontrolor Zavoda može dati suglasnost za
medicinsku rehabilitaciju i skrb u trajanju jednog polugodišta.

Produljenje medicinske rehabilitacije i skrbi iz stavke 1. ovog
članka, kad za to postoje medicinske indikacije, odobrava
kontrolor Zavoda prema sjedištu specijalne bolnice za medicinsku
rehabilitaciju.

Članak 20.

Osigurana osoba može na uskraćenu suglasnost kontrolora
Zavoda o potrebi bolničke medicinske rehabilitacije podnijeti
prigovor liječničkoj komisiji Zavoda u roku od 8
dana.

Na osnovi negativne ocjene liječničke komisije,
donijete prema prigovoru u smislu stavke 1. ovog članka,
kao i u slučaju kada liječnička komisija
uskrati suglasnost iz članka 18. ovog Pravilnika, mjerodavni
područni ured Zavoda prema sjedištu osigurane osobe
obvezan je na njezin zahtjevizdati prvostupanjsko rješenje.

IV. PRIJELAZNE I ZAVRŠNE ODREDBE

Članak 21.

Tiskanice prijedloga za bolničku medicinsku rehabilitaciju
iz članka 6. stavke 1. i 2. ovog Pravilnika i tiskanice
ocjene liječničke komisije Zavoda prema prigovoru
iz članka 20. ovog Pravilnika sastavni su dio Pravilnika
o sastavu, ovlastima i načinu rada kontrolora i liječničkih
komisija Hrvatskog zavoda za zdravstveno osiguranje (»Narodne
novine« br. 9/94, 13/94 i 44/95), a tiskanica uputnice iz
članka 11. stavke 1. ovog Pravilnika sastavni je dio Pravilnika
o uvjetima i načinu ostvarivanja prava na zdravstvenu zaštitu
(»Narodne novine« br. 2/96).

Članak 22.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 025-04/96-01/21
Urbroj: 338-01-04-96-1
Zagreb, 26. ožujka 1996.

Predsjednik
Upravnog vijeća Hrvatskog zavoda
za zdravstveno osiguranje
**prim. dr. sci. Mate Ljubičić,** v. r.

![](dodatni/365976.gif)

![](dodatni/365977.gif)

![](dodatni/365978.gif)

![](dodatni/365979.gif)

![](dodatni/365980.gif)

![](dodatni/365981.gif)

![](dodatni/365982.gif)

Pravilnik, NN 26/1996-505
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)